एक हफ्ते में सीख ली धाराप्रवाह कन्नड़; 1999 चुनाव का रोचक किस्सा
Karnataka Election 2023; Here Are Some Interesting  And Lesser-known Facts About Sonia Gandhi, Ghulam Nabi Azad , Sushma Swaraj Including Historical Trivia, and Records. कर्नाटक के पॉलिटिकल किस्से सीरीज के पहले एपिसोड में कहानी 1999 लोकसभा चुनाव के इसी रोचक किस्से की...
21 मई 1991, कांग्रेस नेता राजीव गांधी की हत्या हो गई। कांग्रेस के सीनियर लीडर्स ने राजीव की पत्नी सोनिया गांधी को कांग्रेस अध्यक्ष घोषित कर दिया। राजीव की हत्या से सोनिया सदमे में थीं। उन्होंने कांग्रेस अध्यक्ष बनने से साफ मना कर दिया। सोनिया ने कहा- अपने बच्चों को भीख मांगते हुए देख लूंगी, लेकिन राजनीति में नहीं आऊंगी।
कट टु 1999। सोनिया गांधी ने उत्तर प्रदेश की अमेठी और कर्नाटक की बेल्लारी यानी दो लोकसभा सीटों से चुनावी पर्चा भरा। उनके पीछे-पीछे बीजेपी नेता सुषमा स्वराज भी बेल्लारी पहुंच गईं और कांग्रेस के गढ़ में सोनिया को चुनौती दी।
कर्नाटक के पॉलिटिकल किस्से सीरीज के पहले एपिसोड में कहानी 1999 लोकसभा चुनाव के इसी रोचक किस्से की...
बैकग्राउंड : बिखरती कांग्रेस को संभालने के लिए सोनिया ने संभाली कमान
1991 के लोकसभा चुनाव के बाद नरसिम्हा राव प्रधानमंत्री बनते हैं। साथ ही वो कांग्रेस अध्यक्ष भी होते हैं। साल 1996 का लोकसभा चुनाव आते-आते कांग्रेस कई धड़ों में बंट जाती है।
कई नेताओं ने कांग्रेस से अलग होकर अपनी पार्टियां बना ली थीं। इनमें एनडी तिवारी की ‘ऑल इंडिया इंदिरा कांग्रेस’ (तिवारी), माधवराव सिंधिया की ‘मध्य प्रदेश विकास कांग्रेस’, जीके मूपनार की ‘तमिल मनीला कांग्रेस’ शामिल थीं।
नरसिम्हा राव कांग्रेस में बिखराव के बीच लोकसभा चुनाव में जाते हैं। इसमें कांग्रेस की करारी हार होती है। पहली बार कांग्रेस से ज्यादा सीटें BJP को मिलती हैं।
BJP ने इस चुनाव में कुल 161 सीटें जीतीं। वहीं कांग्रेस 140 सीटें जीतकर दूसरे नंबर पर पहुंच गई।
हालांकि बहुमत किसी पार्टी को नहीं मिला। इसके बाद नरसिम्हा राव को कांग्रेस अध्यक्ष पद भी छोड़ना पड़ा। सितंबर 1996 में सीताराम केसरी कांग्रेस अध्यक्ष बने।
इस दौरान देश ने 12 महीने में तीन सरकारें बनती हुई देखीं। इसके बाद मध्यावधि चुनाव हुए और अटल बिहारी वाजपेयी के नेतृत्व में सरकार बनी।
इसी बीच कांग्रेस की स्थिति और खराब होती जा रही थी। ऐसे में 14 मार्च 1998 को नाटकीय ढंग से सीताराम केसरी को कांग्रेस अध्यक्ष पद से हटा दिया जाता है।
कांग्रेस की डगमगाती नाव को संभालने के लिए सोनिया गांधी की राजनीति में एंट्री होती है और वो कांग्रेस अध्यक्ष बनती हैं।
उधर, 13 महीने बाद अप्रैल 1999 में वाजपेयी सरकार भी गिर जाती है। इसके बाद 11वें लोकसभा चुनाव की घोषणा होती है।
सोनिया गांधी दो सीटों से चुनाव लड़ने की घोषणा करती हैं। इससे कांग्रेस संगठन में खुशी की लहर दौड़ जाती है।
स्टोरी : सोनिया को चुनौती देने के लिए नामांकन के आखिरी दिन बेल्लारी पहुंचीं सुषमा
कांग्रेस ने बताया कि सोनिया गांधी अमेठी के साथ ही आंध्र प्रदेश के कुड्डापाह से चुनाव लड़ेंगी। 17 अगस्त 1999 को सोनिया गांधी दिल्ली से हैदराबाद रवाना हुईं।
सोनिया गांधी हैदराबाद एयरपोर्ट पर पहुंचती हैं। उस समय कांग्रेस महासचिव रहे गुलाम नबी आजाद ने पत्रकारों को बताया कि सोनिया गांधी कुड्डापाह जा रही हैं और वहां से चुनाव के लिए पर्चा भरेंगी।
इसके बाद सोनिया और कांग्रेसी नेताओं ने निजी हेलिकॉप्टर से कुड्‌डापाह के लिए उड़ान भरी। हालांकि यह हेलिकॉप्टर कुड्‌डापाह की जगह कर्नाटक के बेल्लारी पहुंच गया।
सोनिया गांधी ने उसी दिन बेल्लारी से नामांकन भरा। इस दौरान कांग्रेस नेता गुलाम नबी आजाद और कर्नाटक कांग्रेस के प्रमुख एसएम कृष्णा भी मौजूद थे।
कर्नाटक की बेल्लारी सीट से कांग्रेस 1952 से अब तक हारी नहीं थी। ऐसे में सोनिया गांधी का इस सीट से चुनाव लड़ने का ऐलान करते ही जीत भी तय हो गई थी।
इधर, BJP में हलचल तेज हो गई थी। 17 अगस्त की ही रात सुषमा स्वराज के घर एक फोन आता है। फोन पर BJP महासचिव वेंकैया नायडू थे।
उन्होंने सुषमा से कहा कि कल आपको बेल्लारी पहुंचना है। आपको सोनिया गांधी के खिलाफ बेल्लारी से BJP कैंडिडेट बनाया गया है। दिलचस्प ये था कि उसी दिन नामांकन का आखिरी दिन था।
इसके बाद सुषमा स्वराज सुबह ही बेंगलुरु पहुंचती हैं। वहां से सुषमा हेलिकॉप्टर से बेल्लारी पहुंचीं और हजारों BJP समर्थकों के साथ नामांकन भरा।
स्वराज के साथ उस वक्त के सिविल एविएशन मिनिस्टर अनंत कुमार और BJP महासचिव एम वेंकैया नायडू जैसे बड़े BJP नेता थे।
नामांकन भरने के बाद सुषमा स्वराज ने अपने प्रस्तावक डॉक्टर बीके श्रीनिवास मूर्ति के घर पर ही डेरा जमा लिया। यहीं से वो चुनाव प्रचार करती थीं।
ये वो दौर था जब सोनिया गांधी टूटी-फूटी हिंदी बोला करती थीं। बेल्लारी में 29 साल के राहुल और 27 साल की प्रियंका गांधी ने एक हफ्ते तक अपनी मां के साथ प्रचार किया था।
एक्शन : 7 दिन में सीखी धाराप्रवाह कन्नड़, वाजपेयी भी हैरान
सुषमा स्वराज ने बेल्लारी का चुनाव जीतने के लिए एड़ी-चोटी का जोर लगा दिया था। उन्होंने कुछ ही दिनों में कन्नड़ बोलना सीख लिया था।
इसके बाद सुषमा स्वराज ने चुनावी रैलियों में कन्नड़ में धाराप्रवाह भाषण देना शुरू कर दिया। उन्हें हिंदी भाषी नेताओं की तरह अब कर्नाटक में ट्रांसलेटर की जरूरत नहीं पड़ती थी।
सुषमा के पहले प्रस्तावक डॉ. बीके श्रीनिवास मूर्ति ने एक इंटरव्यू में बताया, 'सुषमा स्वराज ने सिर्फ एक हफ्ते में कन्नड़ बोलना सीख लिया था। उनके कहने पर मैंने एक टीचर की व्यवस्था की थी। वो स्थानीय कॉलेज में कन्नड़ पढ़ाते थे। सुषमा हर दिन चुनाव प्रचार खत्म करने के बाद 45 मिनट कन्नड़ सीखती थीं।'
इसके बाद बेल्लारी में अटल बिहारी वाजपेयी की रैली होनी थी। इस दिन सुषमा ने 20 मिनट का पूरा भाषण कन्नड़ में ही दिया। भीड़ के साथ ही वाजपेयी भी सुषमा स्वराज के भाषण से दंग रह गए।
श्रीनिवास बताते हैं कि सुषमा का आत्मविश्वास इतना था कि अपने चुनावी प्रचार के दौरान एक रिपोर्टर से खुद कहा था कि वो किस भाषा में बात करें कन्नड़, हिंदी या अंग्रेजी में।
इश्यू : स्वदेशी बेटी बनाम विदेशी बहू
सुषमा स्वराज ने 18 दिनों के चुनाव प्रचार में 'स्वदेशी बनाम विदेशी' का मुद्दा उठाया। वह खुद को स्वदेशी बेटी बताती थीं और सोनिया को विदेशी बहू।
स्वराज ने पहली बार बेल्लारी में प्रचार के दौरान सोनिया के विदेशी मूल का मुद्दा उठाते हुए कहा था, ‘प्रियंका अपनी मां के लिए वोट मांग रही हैं। मैं भारत माता के लिए वोट मांग रही हूं। कृपया भाजपा को वोट दें। सोनिया जी का दावा है कि वह इस देश की नागरिक हैं। हां वह एक नागरिक हैं और हम उन्हें वह प्यार, विश्वास और सम्मान देंगे, जिसकी वह हकदार हैं, लेकिन अगर वह इस देश की प्रधानमंत्री बनना चाहती हैं, तो हमारा जवाब न होगा।’
बेल्लारी एक ऐसी सीट थी जो कांग्रेस का गढ़ मानी जाती थी। यहां पर हार-जीत का अंतर भी लाखों में होता था। ऐसी सीट पर सुषमा स्वराज ने अपनी छाप छोड़ी और केवल 56,100 वोट से सोनिया से चुनाव हारीं। चुनाव हारने के बाद सुषमा ने कहा था, 'मैं भले ही युद्ध हार गई, लेकिन ये लड़ाई मेरे नाम रही।'
रिजल्ट : जीत से ज्यादा हार के चर्चे
1999 का लोकसभा चुनाव BJP गठबंधन ने जीता। BJP गठबंधन को कुल 269 सीटें मिलीं। वहीं 29 सीटें जीतने वाली TDP ने BJP को समर्थन दे दिया।
कांग्रेस की एक बार फिर से करारी हार हुई और वह केवल 114 सीटें ही जीत पाई। अटल बिहारी वाजपेयी तीसरी बार प्रधानमंत्री बने। इस बार उन्होंने अपना 5 साल का कार्यकाल पूरा किया।
लोकसभा चुनाव भले ही BJP जीत गई, लेकिन हर तरफ चर्चे सुषमा स्वराज की हार के थे। दरअसल, इस चुनाव के बाद सुषमा की फिर से राष्ट्रीय राजनीति में एंट्री हुई।
BJP ने साल 2000 में उन्हें UP से राज्यसभा में भेजा और फिर से केंद्रीय मंत्री बना दिया। BJP ने उन्हें पार्टी का प्रवक्ता भी बनाया था और वह किसी भी राजनीतिक दल की पहली महिला प्रवक्ता थीं।